**Ceasuri**

*Constanţa Buzea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

– Ceas cu pasăre, năuc,

Ceas cu cuc,

Ore şi minute-nvârţi,

Ruginit de bătrâneţe,

Tic-tac-scârţ!

Tic-tac-scârţ!

Lângă tine, pe perete,

Stă pendula Gong.

E mai tânără, băiete,

Tic-tac-clonc!

Tic-tac-clonc!

Merge strună şi distinct

Ceasul meu de mână.

E din aur şi argint,

Şi cu grijă se fereşte

În urmă să rămână.

Tic-tac-tinct!

Tic-tac-tinct!

Lampa de pe noptieră

Plânge-n zori, săraca.

Lângă ea, ceasul de masă

Pune-ntruna placa,

Şi mai dormi, tu, lampă stinsă,

Tica-taca-taca!

Tica-taca-taca!

Ce mai vorbă, jucărie

Cu folos e ceasul!

Ceasul, grasul cu scufie,

Toţi i-ascultă glasul.

Dar vin zile când, săracul,

Nu mai vrea să umble,

Limba-i cade,-i sare arcul…

Ce-o să se întâmple?

– Ce-o sa se întâmple?-ntreabă

Ceasul cu scufie.

– Repede chemaţi Salvarea!

– Repede să vie!

Şi-a fost Grasul dus pe targă

La ceasornicar.

Desfăcându-ni-l pe masă,

Spune că-i bolnav.

Mâine însă, cum bolnavul

Nu-i bolnav prea grav,

Va fi teafăr ceasul, Grasul,

Şi va bate bine pasul,

Harnic, vesel şi distinct,

Tic-tac-clonc,

Tic-tac-tinct.